**კომერციულ მედიაციაში წარმომადგენლობის პირველი ქართულენოვანი ეროვნული კონკურსის წესები[[1]](#footnote-1) ივანე ჯავახიშვილის სახელობის თბილისის სახელმწიფო უნივერსიტეტი**

**თბილისი, საქართველო**

# წესი 1.0 მიმოხილვა

**ამ კონკურსის თანახმად მხარეები არ დათანხმდებიან დავის გადაწყვეტის სხვა ტექნიკას და შესაბამისად აირჩევენ მედიაციას იმ მიზნით, რომ მშვიდობიანი გზით მოაგვარონ თავიანთი დავა.**

კონკურსის დროს ყურადღება გამახვილებულია კლიენტების ეფექტურ წარმომადგენლობაზე მედიაციის პროცესში. ეს კი გამოიხატება სტუდენტის შესაძლებლობების დემონსტრირებაში, თუ როგორ იყენებს იგი მედიატორს, რამდენად აქვს მას პრობლემების ერთობლივი გადაჭრის უნარი და რამდენად ახერხებს მხარის ინტერესების დაცვასთან ერთად პროგრესული ნაბიჯებით მიაღწიოს შეთანხმებას.

ერთ-ერთი მთავარი მიზანი, რომელიც დაფუძნებულია International Chamber of Commerce (ICC)-ის კონკურსზე, არის ის რომ კონკურსი ერთგვარი წახალისება იქნება მედიაციის ეფექტური გამოყენებისა და შესწავლისათვის. ამასთან, სტუდენტები, როგორც ბიზნესის მომავალი წარმომადგენლები და პრაქტიკოსი იურისტები დააკმაყოფილებენ გლობალური ბაზრის მზარდ მოთხოვნებს დავის გადაწყვეტის საშუალებების თვალსაზრისით.

კონკურსი შედგება ორი მოსამზადებელი რაუნდისაგან და მთავრდება ნახევარფინალითა და ფინალით.

# წესი 2.0 მედიაციის სესიების პროცედურა

## წესი 2.1 ზოგადი პროცედურა

კონკურსის დაწყებამდე, გუნდები დაწყვილდებიან მოსამზადებელი რაუნდებისათვის. (როგორც ინიციატორი და მოპასუხე მხარე). გუნდების დაწყვილება მოხდება საჯაროდ, კენჭისყრის გზით.

მედიაციის თითოეული პროცესის დროს, გუნდი წარმოდგენილი იქნება ორი სტუდენტით, რომელთაგან ერთი უნდა იყოს სამართლის სკოლის სტუდენტი, რომელიც შეასრულებს ადვოკატის როლს ხოლო მეორე სტუდენტი - კლიენტის. ამ ორი სტუდენტით ჩამოყალიბდება მედიაციის პროცესის ერთ-ერთი მხარე. როლების გადანაწილება ხდება გუნდის მწვრთნელის/მწვრთნელებისა და თავად სტუდენტების მიერ. დასაშვებია როლების გაცვლა მედიაციის მომდევნო პროცესისათვის. აღსანიშნავია, რომ ადვოკატის როლი ყოველთვის უნდა შეასრულოს სამართლის სკოლის სტუდენტმა.

## წესი 2.2 დრო

თითოეული მედიაციის სესია გაგრძელდება სულ 150 წუთს, აქედან 85 წუთი დაეთმობა თვითონ მედიაციის პროცესს, ხოლო დანარჩენი 30 წუთი მსაჯებისა და მედიატორების მიერ გუნდების შეფასებას. დარჩენილი დრო, კერძოდ 5 წუთი დაეთმობა მონაწილეების ოთახებში განთავსებას, 10 წუთი- მსაჯების მიერ გუნდების მედიაციის გეგმების წაკითხვას, 5 წუთი - მსაჯების მიერ გუნდების მედიაციის გეგმების შეფასებას და 15 წუთი - მსაჯების მუშაობას შეფასების ფურცლებზე მედიაციის პროცესის დასრულების შემდეგ. დროის გადანაწილება თითოეული სესიისათვის მოცემულია ქვემოთ:

მთლიანი დრო = 150წთ. (2 საათი და 30 წუთი)

ოთახებში განთავსების დრო = 5წთ. (სესიის დასრულებამდე რჩება 2 საათი და 25 წუთი)

დრო მსაჯებისათვის, რათა წაიკითხონ და შეაფასონ მედიაციის გეგმები = 15 წთ (სესიის დასრულებამდე რჩება 2 საათი და 10 წუთი)

მედიაცია = 85 წთ. (სესიის დასრულებამდე რჩება 45 წუთი)

შეფასება = 15წთ. (სესიის დასრულებამდე რჩება 30 წუთი)

\*ვერბალური შეფასება = 30 წთ (დრო ამოიწურა)

\*ვერბალური შეფასება: 20 წუთი ეთმობა მსაჯების, ხოლო 10 წუთი - მედიატორების შეფასებას.

მედიაციის პროცესის 85 წუთი მოიცავს შესვენებებსა და კერძო შეხვედრებსაც (caucus) მედიატორთან.

**ყველა დამკვირვებელი ვალდებულია დარჩეს ოთახში მედიაციის პროცესის განმავლობაში.**

## წესი 2.3 შესვენებები

თითოეულ მონაწილე გუნდს უფლება აქვს გამოიყენოს 5 წუთიანი შესვენება მხოლოდ ერთხელ მედიაციის სესიის განმავლობაში. თუკი, რომელიმე გუნდი მოითხოვს შესვენებას, ორივე მონაწილე გუნდმა უნდა დატოვოს ოთახი მედიაციის სესიის მეთვალყურესთან ერთად. მწვრთნელი/მწვრთნელები, გუნდის სხვა წევრები, რომლებიც არ მონაწილეობენ მედიაციის პროცესში და ყველა სხვა დანარჩენი პირი უნდა დარჩეს ოთახში სესიის დასრულებამდე.

## წესი 2.4 კერძო შეხვედრები

კერძო შეხვედრები მედიატორსა და მხარეებს შორის შესაძლოა ასრულებდეს დამხარე როლს მედიაციის პროცესში და ისინი სხვადასხვა მიზეზით გამოიყენება. მედიაციის თითოეული სესიის დროს კონკურსის მონაწილე გუნდებს შეუძლიათ გამოიყენონ კერძო შეხვედრა შემდეგი წინაპირობების დაცვით:

-თითოეული კერძო შეხვედრა უნდა გაგრძელდეს არაუმეტეს 10 წუთისა;

-მედიაციის სესიის ნებისმიერი კერძო შეხვედრის დროს, მეთვალყურემ (თუკი, ესწრება სესიას) და მეორე გუნდის წევრებმა, რომლებსაც არ უთხოვიათ კერძო შეხვედრა უნდა დატოვონ ოთახი. მსაჯები, გუნდების მწვრთნელები, გუნდის სხვა წევრები და სხვა დამსწრეებიც უნდა დარჩნენ ოთახში;

-კერძო შეხვედრები ტარდება მედიატორსა და კონკურსის მონაწილე გუნდის ორივე წევრს შორის;

-თითოეულ გუნდს აქვს მხოლოდ ერთი კერძო შეხვედრის მოთხოვნის უფლება მედიაციის სესიის პერიოდში.

### წესი 2.4 (a) კერძო შეხვედრების სათანადო გამოყენება

მონაწილე გუნდებს შეუძლიათ გამოიყენონ კერძო შეხვედრა თუ ისინი მიიჩნევენ რომ მედიატორის ჩართვა აუცილებელია პროცესის პროგრესისათვის. არ შეიძლება კერძო შეხვედრის გამოყენება კონკურსის წესების და პროცედურული საკითხების გარკვევის მიზნით.

კერძო შეხვედრის სათანადო გამოყენების მაგალითებია, როდესაც მონაწილე გუნდი:

ა. ცდილობს გაარკვიოს საკითხი ან საკითხები დავასთან მიმართებით და მიიღოს საჭირო რჩევა და მითითება მედიატორისაგან;

ბ. ცდილობს გაუზიაროს მედიატორს ინფორმაცია და ფაქტები, რომლებიც შესაძლოა იყოს მნიშვნელოვანი მედიაციის პროგრესისათვის და ამასთან განსაზღვროს როდის იქნება საუკეთესო მომენტი არსებული ფაქტებისა და ინფორმაციის მეორე მხარისათვის გასაცნობად.

გ. მედიატორის დახმარებით მიიღოს უფრო მეტი ინფორმაცია მხარისაგან და განსაზღვროს საუკეთესო გზა მისი გამოყენებისათვის.

## წესი 2.5 შეფასების კრიტერიუმები

მსაჯები აფასებენ მონაწილე გუნდის როგორც ადვოკატს, ასევე კლიენტის მიერ როლის შესრულებას. მონაწილე გუნდების წევრები უნდა იყვნენ რეალისტები, ჩამოყალიბებული უნდა ჰქონდეთ თავიანთი ინტერესები და ამასთან, მკაცრად უნდა იცავდნენ მათ. გუნდებს არ მოეთხოვებათ მედიაციის სესიის განმავლობაში შეთანხმების მიღწევა და დამატებითი ქულებიც არ იქნება ამისთვის გათვალისწინებული. ანალოგიურად, დამატებითი ქულები არ დააკლდება გუნდს შეთანხმების მიუღწევლობის შემთხვევაში.

## წესი 2.6 მედიატორები და მსაჯები

მედიაციის პროცესის განმავლობაში, აკრედიტებული მედიატორი შეასრულებს დამხმარე როლს მედიაციის სესიისას, ხოლო მსაჯების როლში იქნებიან პროფესიონალი იურისტები და/ან მედიატორები. მსაჯები და მედიატორები არიან მიუკერძოებლები. მათ ეკრძალებათ ურთიერთობა იმ გუნდებთან, რომელთა მედიატორებიც და მსაჯებიც არიან. მსაჯების შეფასება ეფუძნება შეფასების კრიტერიუმებს. შესაძლებლობების ფარგლებში ყურადღება მაქსიმალურად იქნება გამახვილებული იმაზე, რომ გუნდებს არ შეხვდეთ ერთი და იგივე მსაჯები ან მედიატორები, თუმცა მათი შეზღუდული რაოდენობიდან გამომდინარე შესაძლოა ვერ მოხდეს აღნიშნული პრინციპის რეალიზება. ყველა წინასწარი ღონისძიება იქნება ჩატარებული ადმინისტრაციის მიერ, რათა მოხდეს ნეიტრალური, დამოუკიდებელი და მიუკერძოებელი მედიატორებისა და მსაჯების შერჩევა გუნდებისათვის.

## წესი 2.7 დროის განსაზღვრა

დროის კონტროლის პასუხისმგებლობა ეკისრება მედიაციის სესიის მეთვალყურეს, თუკი იგი ესწრება მედიაციის პროცესს. მედიაციის სესიის მეთვალყურის გადაწყვეტილება დროის განსაზღვრასთან დაკავშირებით საბოლოოა. თუკი მედიაციის სესიის დროს მეთვალყურე არ იქნება წარმოდგენილი, მაშინ დროის განსაზღვრის პასუხისმგებლობა ეკისრებათ მსაჯებს.

## წესი 2.8 გამოსაყენებელი სამართალი

დავა შესაძლოა შეეხებოდეს რეალურ ან გამოგონილ შემთხვევას. თუ სხვაგვარად არ არის მოცემული თავად პრობლემის აღწერაში, კონკურსის მიზნებიდან გამომდინარე გამოიყენება საერთაშორისო კომერციული სამართლის უნიფიცირებული წესები და არა რომელიმე ქვეყნის შიდა კანონმდებლობა.

## წესი2.9 დოკუმენტები / მატერიალური მტკიცებულებები

გუნდებს შეუძლიათ მოამზადონ წინასწარ ერთი დოკუმენტი მედიაციის სესიისათვის, რომელიც უნდა იყოს ერთი გვერდი, ნაბეჭდი, ფონტი: 12. ეს გვერდი შესაძლოა მოიცავდეს დიაგრამებსა თუ გრაფიკულ გამოსახულებებს. ამ ფურცლის ასლები უნდა გადაეცეთ მსაჯებსა და მედიატორებს. მონაწილე გუნდებს ეკრძალებათ გამოიყენონ ნებისმიერი სახის პრეზენტაციები მედიაციის პროცესში, ან სხვა სახის მტკიცებულებები, რომლებიც შეიცავს ვიდეო მასალებსა თუ სხვა ტექნოლოგიურ საშუალებებს. აღნიშნული წესის დარღვევა გამოიწვევს გუნდის დაჯარიმებას. მონაწილე გუნდებს, რა თქმა უნდა შეეძლებათ გამოიყენონ წინასწარ მომზადებული ჩანაწერები პირადი მიზნებისათვის მედიაციის პროცესის დროს, თუკი ამის საჭიროებას ისინი ხედავენ. თითოეულ გუნდს თავისი სურვილისამებრ შეუძლია მედიაციის სესიის დროს გამოიყენოს გამომთვლელი მანქანა.

## წესი 2.10 გუნდების დასაშვები დახმარება

მწვრთნელს/მწვრთნელებს, გუნდის დანარჩენ წევრებთან ერთად შეუძლია მისცეს რჩევები და დახმარება გაუწიოს გუნდს დაგეგმვისა და მოსამზადებელ ეტაპზე (ფინალური რაუნდების დროსაც).

## წესი 2.11 აკრძალული დახმარება

არავის, მათ შორის არც მწვრთნელს/მწვრთნელებს, არ აქვს(თ) უფლება მედიაციის სესიის განმავლობაში იმ ორ სტუდენტს რომელიც მონაწილეობას იღებს სესიაში, მისცეს რჩევები, ინსტრუქციები, დაეხმაროს ან მათთან სცადოს ნებისმიერი გზით კომუნიკაცია. ამ წესის დარღვევა გამოიწვევს მთელი გუნდის დისკვალიფიკაციას კონკურსიდან.

## წესი 2.12 დამკვირვებლები

ქვემოთ მოყვანილი წესები ვრცელდება კონკურსის დამკვირვებლებზე:

ა) პირს, რომელიც არ არის გუნდის წევრი, მწვრთნელი/მწვრთნელები, მედიატორი, მსაჯი ან ორგანიზატორი არ შუძლია დაესწროს კონკურსის დროს მედიაციის სესიებს, გარდა იმ შემთხვევისა თუ ისინი მოწვეულნი არიან კონკურსის ორგანიზატორების მიერ.

ბ) თუკი იქნება საკმარისი სივრცობრივი დაშორება მონაწილეებთან, დარჩენილ გუნდებსა და მათ მწვრთნელებს ექნებათ შესაძლებლობა დაესწრონ კონკურსის განმავლობაში ჩატარებულ მედიაციის სესიებს.

გ) გუნდსა და მათ მწვრთნელს არ შეუძლიათ დაესწრონ იმ გუნდის თამაშს, რომელთან შეხვედრაც ორგანიზატორების მიერ მომდევნო ეტაპზეა განსაზღვრული.

დ) გუნდსა და მათ მწვრთნელს/მწვრთნელებს არ შეუძლიათ დაესწრონ მედიაციის იმ სესიებს, სადაც განიხილება ის საქმეები, რომლებიც ჯერ არ ყოფილა განხილული ამ გუნდის მიერ.

ე) დამსწრეებს არ შეუძლიათ დატოვონ ოთახი მედიაციის პროცესის მიმდინარეობისას, წინააღმდეგ შემთხვევაში, მათ დაბრუნების უფლება აღარ ექნებათ.

ვ) დამსწრეებმა უნდა შეინარჩუნონ სიჩუმე მედიაციის სესიის განმავლობაში, ტელეფონების გამოყენება მკაცრად იკრძალება. ვინც დაარღვევს აღნიშნულ წესს, სესიის დამკვირვებლის მოთხოვნით დატოვებს ოთახს.

ზ) აღნიშნული წესების დარღვევა გამოიწვევს გუნდის დისკვალიფიკაციას.

## წესი 2.13 მსაჯების შეფასება

მედიაციის სესიის დასაწყისში, მსაჯებს მიეცემათ თხუთმეტი წუთი მოწინააღმდეგე გუნდების მედიაციის გეგმის წასაკითხად და შესაფასებლად. მსაჯები მედიაციის გეგმის შეფასებისას ეყრდნობიან შეფასების ფურცლით გაწერილ კრიტერიუმებს. შეფასების პროცესში ოთახში დარჩენის უფლება აქვთ მხოლოდ სხვა მსაჯებს, მედიატორს და მედიაციის სესიის ზედამხედველს. ყველა სხვა პირმა უნდა დატოვოს ოთახი.

მედიაციის შემდეგ, მედიატორი, გუნდები, მწვრთნელები და დამკვირვებლები ტოვებენ ოთახს და მსაჯები აფასებენ თითოეული გუნდის ასპარეზობას ინსტრუქციების შესაბამისად, შეფასების ფურცლის მეშვეობით.

მედიაციის სესიის ზედამხედველი მსაჯებთან ერთად რჩება ოთახში. მას შემდეგ რაც მსაჯები დაასრულებენ შეფასებას, მედიატორი, გუნდები, მწვრთნელები და დამკვირვებლები ბრუნდებიან ოთახში.

## წესი 2.14 შეფასება

თითოეული მსაჯი მაქსიმუმ 10 წუთის განმავლობაში აფასებს ორივე გუნდის ასპარეზობას მედიაციის პროცესში. მსაჯების შეფასება უნდა შეესაბამებოდეს შეფასების გაიდლაინებს, რომლებიც კონკურსის დაწყებამდე გადაეცემათ მსაჯებს.

მსაჯებმა არ უნდა გაამჟღავნონ არც ერთ გუნდთან თავიანთი ინდივიდუალური შეფასების შედეგები და კონფიდენციალური ინფორმაციის შინაარსი.

მსაჯების შეფასების შემდეგ, მედიატორს ეძლევა 10 წუთი შეაფასოს თითოეული გუნდი, რაც ასევე შესაბამისობაში უნდა იყოს მსაჯების შეფასების გაიდლაინებთან.

## წესი 2.15 მონაწილეებს შორის კომუნიკაცია

კონკურსი წარმოადგენს საგანმანათლებლო ხასიათის ღონისძიებას, რაც მიზნად ისახავს ხელი შეუწყოს სხვადასხვა თაობის, კულტურის, განათლების წარმომადგენლებს - სტუდენტებსა და სპეციალისტებს შორის თავიანთი გამოცდილების, იდეების, განათლების გაზიარებას. აღნიშნულის გათვალისწინებით, მედიაციის სესიის გარეთ მსაჯებისა და მედიატორის კომუნიკაცია გუნდებთან არათუ აკრძალული არამედ რეკომენდირებულიცაა, თუმცა აუცილებლად დაცული უნდა იყოს 2.14 წესის მესამე წინადადების მოთხოვნა, ამასთან, დაცული და გათვალისწინებული უნდა იყოს მიუკერძოებლობისა და ნეიტრალურობის პრინციპები. მედიაციის სესიის დასრულების შემდგომ, სპეციალისტებმა სტუდენტებს სასურველია გაუზიარონ თავიანთი შეხედულებები როგორც კონკრეტულ მედიაციის სესიასთან, ასევე ზოგადად თავიანთ პრაქტიკასთან დაკავშირებით. აღსანიშნავია, რომ სპეციალისტებს აქვთ კონფიდენციალურობის ვალდებულება რაც ნიშნავს იმას, რომ მათ არ უნდა გაანდონ მონაწილე გუნდის წევრებს ინფორმაცია კონკრეტულ მედიაციის სესიაში თითოეული გუნდის შეფასებებთან (ქულებთან) დაკავშირებით, ასევე კონფიდენციალური ინფორმაციის შინაარსი.

## წესი 2.16 გამარჯვება მოსამზადებელ (წინარე) რაუნდში

2017 წლის კონკურსში მონაწილეობს რვა გუნდი. თითოეული მსაჯი გუნდებს, რომელთა სესიაზეც მივლინებულია მსაჯად ანიჭებს ინდივიდუალურ ქულას. მოსამზადებელი რაუნდის დასრულების შემდეგ მსაჯების ქულები იკრიბება. 4 გუნდი, რომელთაც ყველაზე მაღალი ქულები აქვთ გადავა ნახევარ-ფინალში.

## წესი: 2.17 გუნდების შეფასება ნახევარ-ფინალსა და ფინალში

ნახევარ-ფინალურ და ფინალურ რაუნდში გუნდების შეფასება ხდება შემდეგი კრიტერიუმებით და პრიორიტეტებით:

1. შეფასების ფურცლების რაოდენობა მითითებით „გამარჯვება“
2. ქულების საერთო რაოდენობა

მაგალითად, თუ გვაქვს ისეთი სიტუაცია, რომ გუნდის საერთო ქულების და გამარჯვების ბიულეტინების შედეგების მიხედვით ორი განსხვავებული გუნდი გვყავს გამარჯვებული, ამ შემთხვევაში გუნდი ყველაზე მეტი გამარჯვებულის ბიულეტინით ცხადდება გამარჯვებულად. იმ შემთხვევაში თუ ეს მაჩვენებელიც ერთნაირია, გუნდებს შორის გამარჯვებულს მედიატორი ასახელებს.

## წესი 2.18- გუნდების შეფასება და რეიტინგი

კონკურსის ბოლოს, თითოეული გუნდი იღებს შეფასების ფურცელს კომენტარებთან ერთად.

# წესი 3.0-მედიაციის გეგმა

ყველა გუნდმა თითოეული მედიაციის სესიისთვის ინსტრუქციების შესაბამისად უნდა მოამზადოს მედიაციის გეგმა. ფინალურ რაუნდში მედიაციის გეგმის წარდგენა აუცილებელი არ არის. მედიაციის გეგმაში გარკვევით უნდა მიეთითოს უნივერსიტეტის სახელი და გუნდის ყველა წევრი.

მედიაციის გეგმა უნდა მოიცავდეს საქმის ანალიზს, შესაბამისად, მოსარჩელე და მოპასუხე მხარის ძლიერი და სუსტი მხარეების შესახებ ინფორმაციას. უფრო კონკრეტულად, მედიაციის გეგმაში უნდა მიეთითოს მხარეთა ინტერესები, მათი BATNA, WATNA და მხარეთა მიზნები მედიაციის პროცესში.

## წესი 3.2 მსაჯებისთვის მედიაციის გეგმების მიწოდება

თითოეულმა მონაწილე გუნდმა მედიაციის სესიის დაწყებამდე ზედამხედველს უნდა გადასცეს მედიაციის გეგმა, რომელიც თავის მხრივ პასუხისმგებელია მიაწოდოს მედიაციის გეგმა მსაჯებს.

## წესი 3.3 მედიაციის გეგმის შეფასება

მედიაციის გეგმა შესაფასებლად უნდა გადაეცეს მსაჯებს მედიაციის სესიის დაწყებისას. მედიაციის სესიის შეფასების ფურცელი უნდა ჩაბარდეს მედიაციის სესიის ზედამხედველს სანამ მედიაცია დაიწყება. მედიაციის გეგმა ფასდება მაქსიმუმ 5 ქულით და ითვლება გუნდის საერთო შეფასებაში. მედიაციის გეგმა ფასდება მსაჯებისთვის მიწოდებული მედიაციის გეგმის შეფასების ფურცლის მეშვეობით.

# 4.0 კონკურსის საქმეები

## წესი 4.1 საქმეები

თითოეული საქმე მოიცავს ზოგად ინფორმაციას, რომელიც საერთოა ორივე მხარისთვის და კონფიდენციალურ ინფორმაციას ინდივიდუალურად თითოეული მხარისთვის. მსაჯებს უნდა ჰქონდეთ ორივე მხარის, როგორც ზოგადი ასევე კონფიდენციალური ინფორმაციის ასლები. მედიატორები მხოლოდ ზოგად ინფორმაციას იღებენ.

გუნდებს საქმეები გადაეცემათ მედიაციის შეჯიბრის დაწყებამდე. მოსამზადებელი რაუნდის დაწყებამდე გუნდები იღებენ როგორც, ზოგად ასევე კონფიდენციალურ ინფორმაციას. ნახევარფინალის საქმის მასალები გუნდებს მიეწოდებათ მოსამზადებელი რაუნდების დასრულების შემდეგ, ხოლო ფინალური რაუნდისთვის მასალები გუნდებს გადაეცემათ ნახერვარფინალის დასრულების შემდეგ. გუნდებმა, მწვრთნელებმა, მსაჯებმა და მედიატორებმა პირდაპირ თუ არაპირდაპირ არ უნდა გაამჟღავნონ კონფიდენციალური ინფორმაცია.

**წესების დარღვევა იწვევს გუნდის დისკვალიფიკაციას 8.1 წესის შესაბამისად.**

## წესი 4.2 პრობლემის დაზუსტება და ინტერპრეტაცია

გუნდმა უნდა მიიღოს ყველა ზომა იმისათვის, რომ საქმე იყოს გასაგები. თითოეულ გუნდს აქვს უფლება ადმინისტრაციას მიმართოს ერთი დამაზუსტებელი წერილობითი კითხვით. აღნიშნული კითხვა უნდა ეხებოდეს მხოლოდ საქმეს. ადმინისტრაცია იტოვებს პასუხის გაცემის დისკრეციულ უფლებას. ასევე, საქმეს არ დაემატება ახალი ფაქტები.

## წესი 4.3 საქმის ფარგლებში მოქმედება

გუნდები ვერ დაამატებენ ახალ ფაქტებს, თუმცა საქმეში ასახული ფაქტები შესაძლებელია გახდეს ინტერპრეტაციის საგანი. გუნდებს შეუძლიათ საქმეში მოყვანილი ფაქტებიდან გააკეთონ ლოგიკური დასკვნები. გუნდის ინტერპრეტაციის ლოგიკურობა მსაჯების შესაფასებელია.

თუ გუნდები გაცდებიან საქმის ფარგლებს დაჯარიმდებიან 8.1 წესის თანახმად.

# წესი 5.0 კონკურსის მონაწილეები

## 5.1 შერჩევის კრიტერიუმი

ადმინისტრაცია განსაზღვრავს თუ ვინ უნდა იქნას დაშვებული კონკურსში მონაწილეობის მისაღებად.

## 5.2 დასწრება

თითოეულ გუნდს კონკურსზე შესაძლოა ახლდეს ერთი ან ორი მწვრთნელი. გარეშე პირები და სტუდენტები, რომლებიც არ არიან გუნდის წევრები კონკურსზე დასასწრებად შესაძლოა დაშვებული იქნენ მხოლოდ ადმინისტრაციის თანხმობით.

## 5.3 კონკურში მონაწილეობის უფლების მქონე სტუდენტები

კონკურსში მონაწილეობის უფლება აქვთ როგორც ბაკალავრიატის ასევე მაგისტრატურის სტუდენტებს, რომელთაც სტუდენტის სტატუსი ჰქონდათ სულ მცირე საკონკურსო განაცხადის წარმოდგენის მომენტში მაინც.

# წესი 6.0 გუნდების რეგისტრაცია

კონკურსში დარეგისტრირებისას თითოეულმა გუნდმა უნდა დაადასტუროს, რომ კონკურსის წესები ყველა წევრისთვის გასაგებია.

გუნდის მონაცემების დარეგისტრირებისას თითოეულმა გუნდმა უნდა დაადასტუროს, რომ ყველა წევრს აქვს კონკურსში მონაწილეობის უფლება.

**საკონტაქტო პირი-** თითოეულმა გუნდმა ადმინისტრაციას უნდა მიუთითოს საკონტაქტო პირი. საკონტაქტო პირისთვის გაგზავნილი ინფორმაცია ითვლება გუნდისთვის გაგზავნილად.

# 7.0 მსაჯები და მედიატორები

## 7.1 დამოუკიდებლობის ვალდებულება

ყველა მსაჯი და მედიატორი ვალდებულია დამოუკიდებლობის, მიუკერძოებლობისა და ნეიტრალურობის შესახებ გააკეთოს განცხადება, ასევე უნდა გამოააშკარავოს ყველა სახის ურთიერთობა, რომელიც შესაძლოა აკავშირებდეს მას რომელიმე გუნდის უნივერსიტეტთან, გუნდის წევრთან, მწვრთნელთან/მწვრთნელებთან. აღნიშნული სახის ურთიერთობის გამოვლენის შემთხვევაში მედიატორს ან მსაჯს შესაძლოა აეკრძალოთ შესაბამისად მედიატორობა ან მსაჯობა მიმდინარე რაუნდში, თუ საფრთხე ექმნება მედიატორის ან მსაჯის ნეიტრალურობას, მიუკერძოებლობასა და დამოუკიდებლობას.

## წესი 7.2 მწვრთნელები

დაუშვებელია გუნდის მწვრთნელი/მწვრთნელები რომელიმე სესიაში იყოს მედიატორი ან მსაჯი. ასევე მსაჯები და მედიატორები ვერ განახორციელებენ მწვრთნელის ფუნქციებს კონკურსში.

## წესი 7.3 კონფიდენციალური ინფორმაცია

მსაჯებმა გუნდებს არ უნდა გაუმჟღავნონ კონფიდენციალური ინფორმაცია.

# წესი: 8.0 სანქციები და დისკვალიფიკაცია

## წესი 8.1 გუნდის სანქცირება და დისკვალიფიკაცია

იმ შემთხვევაში თუ გუნდი ან გუნდის რომელიმე წევრი დაარღვევს ზემოაღნიშნულ წესებს, ადმინისტრაცია იტოვებს უფლებას გუნდს დააკისროს სანქცია ან მოახდინოს მთლიანი გუნდის ან ერთი წევრის დისკვალიფიკაცია კონკურსიდან.

1. **გამოყენებულია საერთაშორისო კომერციული მედიაციის კონკურსის წესები.** [↑](#footnote-ref-1)